[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.12.2005

KOM(2005) 705 endelig

2005/0277 (COD)

Forslag til

EUROPA-PARLAMENTETS OG RÅDETS FORORDNING

om regler for virksomheders, forskningscentres og universiteters deltagelse i foranstaltninger under syvende rammeprogram og for formidling af forskningsresultater (2007-2013)

(forelagt af Kommissionen)

BEGRUNDELSE

1. BAGGRUNDEN FOR FORSLAGET

Kommissionen forslag til syvende rammeprogram (RP7) blev fremsat den 6. april 2005. Med det fulgte et arbejdsdokument fra Kommissionens tjenestegrene med titlen “Simplification in the 7th Framework Programme”, hvor der gøres rede for de ti hovedforanstaltninger, og hvor forenklingen betones som en “afgørende succesfaktor”.

Kommissionen forslag til deltagelsesregler for det syvende rammeprogram tilvejebringer midlerne til at gennemføre mange aspekter af denne forenkling og bygger videre på principperne fra sjette rammeprogram.

2. RETSGRUNDLAG

Dette forslag til en forordning fra Rådet og Europa-Parlamentet bygger på traktaten om Det Europæiske Fællesskab, kapitel XVIII, artikel 167, som foreskriver, at der skal vedtages regler for virksomheders, forskningscentres og universiteters deltagelse og regler for formidling af forskningsresultater med henblik på iværksættelsen af det flerårige forskningsrammeprogram. Reglerne fastsætter rettigheder og forpligtelser for juridiske enheder, der ønsker at deltage i rammeprogrammet, og opstiller principper for anvendelse og formidling af resultaterne af deres deltagelse. Det syvende rammeprogram gennemføres under overholdelse af finansforordningen og dens gennemførelsesbestemmelser samt statsstøttereglerne, herunder særlig reglerne for statsstøtte til forskning og udvikling.

3. FORUDGÅENDE HØRINGER

Berørte parter, medlemsstaterne og de associerede lande er blevet hørt om eventuelle ændringer af RP7’s deltagelsesregler under seminarer og via et høringswebsted. Desuden er den gruppe mindre forskningsaktører, der benyttes til at teste nye tanker på, blevet hørt for at sikre, at ændringerne ikke giver problemer for sådanne deltagere.

4. INDHOLD

Det nuværende forslag indeholder fire kapitler: Indledende bestemmelser (emne, definitioner og fortrolighed), deltagelse i indirekte aktioner (minimumsbetingelser for deltagelse; proceduremæssige forhold, herunder mindste antal deltagere, disses etableringssted, indsendelse og bedømmelse af forslag, gennemførelse og tilskudsaftaler, tilsyn med projekter og programmer, Fællesskabets finansieringsbidrag: støtteberettigede deltagere og tilskudsformer, godtgørelsessatser, udbetaling, fordeling, inddrivelse og garanti), Den Europæiske Investeringsbank samt regler for formidling og nyttiggørelse (ejendomsforhold, beskyttelse, offentliggørelse, formidling og nyttiggørelse samt adgangsret til forgrunds- og baggrundsviden).

Det mindste antal deltagere og betingelserne med hensyn til deltagernes etableringssted fastlægges for hver aktionstype. Juridiske enheder med hjemsted i associerede lande kan deltage på samme grundlag som enheder med hjemsted i medlemsstaterne.

Reglerne fastsætter procedurer for udsendelse af forslagsindkaldelser og undtagelser fra dette krav samt procedurer for indsendelse, bedømmelse og udvælgelse af forslag og for støttetildeling. Desuden fastsætter de procedurer for udpegelse af eksterne eksperter. Kommissionen skal fastsætte mere detaljerede interne regler for procedurerne for indsendelse, bedømmelse og udvælgelse af og støttetildeling til forslag, herunder bestemmelser om udpegelse af eksterne eksperter. Disse regler vil omfatte særlige bestemmelser om en tofaset procedure for indgivelse af forslag (som skal bruges hyppigere der, hvor de er tilladt, for eksempel når der forventes at komme alt for mange forslag i forhold til midlerne, når der er tale om meget store projekter, og når omkostningerne ved at udarbejde forslag, der måske aldrig opnår finansiering, søges begrænset) og om en totrinsprocedure for bedømmelse (når forslaget kun indgives én gang). Bedømmelsesprocessen , som den har udviklet sig gennem de foregående rammeprogrammer og som den fremgår af disse interne regler, vil blive videreført uden væsentlige ændringer. Fjernevaluering vil blive benyttet i større udstrækning, hvor det er muligt, og orienteringen af bedømmelseseksperterne forbedres løbende. Anvendelsen af høringer vil blive rationaliseret. Bedømmelseskriterierne er nu fastsat i særprogrammerne, ikke mere i deltagelsesreglerne, og de kan udbygges i arbejdsprogrammerne (og forslagsindkaldelserne).

Selvom det ikke er angivet i deltagelsesreglerne, er det tanken, at fuld elektronisk indsendelse af forslag vil blive hovedreglen under RP7, eftersom systemet er blevet grundigt afprøvet og anvendt under RP6. Desuden skulle forhåndsudfyldte blanketter kombineret med forhåndsregistrering ved hjælp af data fra en central kilde og ændringer af forslagenes indhold og format gøre det muligt for de udvalgte forslag at komme hurtigere i gang. Et enhedssystem for registrering med en fælles database for alle Kommissionens tjenestegrene burde være til stor hjælp.

For at sikre ensartet bedømmelse af deltagernes finansielle levedygtighed og beslægtede finansielle procedurer, vil Kommissionen vedtage og offentliggøre interne regler for, hvordan de skal gennemføres.

Kommissionen vil udarbejde en standardaftale om tilskud, hvori deltagernes rettigheder og pligter over for Fællesskabet og hinanden fastsættes. Konsortiets selvbestemmelse og manøvremuligheder, navnlig hvad angår ændringer i dets sammensætning, vil blive videreført som i RP6. Tilskudsaftalen vil træde i kraft, når koordinatoren og Kommissionens anvisningsberettigede tjenestemand, ligesom under RP6. Alle deltagere skal tiltræde tilskudsaftalen, før deres rettigheder og forpligtelser i forbindelse med projektet træder i kraft.

Som under RP6 skal deltagerne indgå konsortieaftaler, undtagen når forslagsindkaldelsen fritager dem for det. Men mange af de nye bestemmelser om intellektuel ejendomsret burde gøre det lettere at opstille og tilpasse aftalerne efter omstændighederne.

Kommissionen vil i nødvendigt omfang føre tilsyn med alle indirekte aktioner, der finansieres af Fællesskabet, såvel som med syvende rammeprogram og dets særprogrammer med bistand fra eksterne eksperter.

Hvilke deltagere der kan få støtte fra Fællesskabet, fastsættes i underafdelingen om Fællesskabets finansieringsbidrag, der også omfatter bestemmelser om tilskudsformer, godtgørelsessatser, udbetaling, fordeling, inddrivelse og garantier.

Der foreslås tre tilskudsformer som måder hvorpå Fællesskabet kan bidrage til finansieringen: godtgørelse af støtteberettigede omkostninger, faste beløb og enhedstakstfinansiering (sidstnævnte kan bygge på tabeller over enhedsomkostninger, men omfatter også enhedstakster for indirekte omkostninger). De kan enten hver dække hele Fællesskabets bidrag til en finansieringsordning eller benyttes i kombination. I de fleste finansieringsordninger vil godtgørelse af støtteberettigede omkostninger være den foretrukne metode, især under første del af RP7. Faste beløb og enhedstakstfinansiering vil blive indført gradvis, og hvis de viser sig velegnede, benyttet i større udstrækning.

For frontlinjeforskning vil Det Europæiske Forskningsråds Videnskabelige råd stille forslag om passende finansieringsmetoder inden for de rammer, der lægges af deltagelsesreglerne og finansforordningen. Kommissionen vil yde al nødvendig bistand til Det Videnskabelige råd for at sætte det i stand til at finde frem til den bedst mulige fremgangsmåde.

Hvad støtteberettigede omkostninger er, defineres enklere, og de foregående rammeprogrammers modeller for rapportering af omkostninger opgives. Det betyder, at deltagerne kan angive alle deres direkte og indirekte omkostninger og har mulighed for at vælge et enhedstakst for indirekte omkostninger. Omkostningerne vil blive opgjort efter deltagernes sædvanlige regnskabs- og forvaltningsprincipper med det formål at nå projektmålene under anvendelse af principperne om sparsommelighed, effektivitet og formålstjenlighed.

Fællesskabets finansieringsbidrag vil højst dække 50 % af de støtteberettigede omkostninger minus indtægter i forbindelse med både forsknings- og demonstrationsaktiviteter. For små og mellemstore virksomheder, offentlige organer, sekundære og tertiære uddannelsesinstitutioner og almennyttige forskningsorganisationer kan dette suppleres med højst 25 % til forskningsaktiviteter. For frontlinjeforskning godtgøres udgifterne med 100 % til alle juridiske enheder. Alle andre aktiviteter, herunder dem, der består i koordinering og støtte samt uddannelse og karriereudvikling for forskere, godtgøres med op til 100 % til alle juridiske enheder.

De anførte maksimalbeløb anvendes på alle støtteberettigede omkostninger afholdt af sådanne juridiske enheder, også hvor en del af godtgørelsen af omkostninger bygger på faste beløb eller enhedstakster. Maksimalbeløbene anvendes også over for juridiske enheder, der deltager i projekter, hvor enhedstakstfinansiering og i givet fald finansiering med faste beløb anvendes i hele projektet.

Et særligt fast beløb foreslås anvendt til ekspertisenet. Størrelsen af det faste beløb beregnes efter deltagelsesreglerne som et fast beløb pr. forskningsårsværk. Periodiske udbetalinger af portioner af det faste beløb vil foregå, efterhånden som indikatorer viser, at det fælles aktivitetsprogram gennemføres.

Offentlige organer, sekundære og tertiære uddannelsesinstitutioner og almennyttige forskningsorganisationer vil kunne forelægge en revisionserklæring opstillet af en kompetent embedsmand. Antallet af revisionserklæringer pr. tilskudsaftale og pr. deltager vil blive nedsat, og rapporteringsperioderne skal rationaliseres.

Som i RP6 får deltagerne ansvaret for at udføre de opgaver, der betros dem, i fuldt omfang, også selvom en af deltagerne ikke varetager sine opgaver. Derimod videreføres RP6-princippet om solidarisk økonomisk ansvarlighed ikke for de fleste foranstaltningers vedkommende; det er for at rydde en af hindringerne for små og mellemstore virksomheders deltagelse af vejen. Dermed skulle procedurerne også kunne afvikles hurtigere og mere omkostningseffektivt. Der vil blive foretaget en analyse af, hvilken risiko europæisk forskningsfinansiering indebærer for fællesskabsbudgettet. Afhængigt af hvordan den falder ud, kan der blive tale om at dække den økonomiske risiko ved, at en deltager ikke betaler en gæld til Fællesskabet tilbage. Denne mekanisme skal i givet fald finansieres af et lille bidrag fra virksomheder og andre deltagere, der ikke er offentlige organer, sekundære eller tertiære uddannelsesinstitutioner, eller hvis deltagelse ikke garanteres af deres medlemsstat eller associerede land. Deltagere i foranstaltninger til støtte for uddannelse og karriereudvikling for forskere, deltagere i foranstaltninger til fordel for særlige grupper bortset fra foranstaltninger til fordel for små og mellemstore virksomheder og deltagere i frontlinjeforskning vil ikke bidrage til denne mekanisme. Bidraget vil blive indkrævet ved tilbageholdelse af de skyldige beløb. Kommissionen vi sammen med EIB undersøge, hvordan denne mekanisme eventuelt kan overdrages til EIB. I overensstemmelse med finansforordningens artikel 18, stk. 2, vil tilbageholdte beløb, som der ikke længere er brug for til at dække økonomiske risici, blive overført til foranstaltninger under det relevante forskningsrammeprogram. Derfor vil der kun blive forlangt bankgarantier i de sjældne tilfælde, hvor forudfinansieringen udgør over 80 % af tilskuddet, hvilket er det eneste tilfælde, hvor sikkerhedsstillelse er obligatorisk iflg. finansforordningen. Kommissionen vil desuden træffe alle nødvendige forholdsregler for at sikre, at særlige risici i forbindelse med en bestemt deltager reduceres.

Hvad angår formidling, nyttiggørelse og adgangsret (ejendomsforhold, beskyttelse, offentliggørelse, formidling og nyttiggørelse samt adgangsret til forgrunds- og baggrundsviden) har målet været at fastholde mest mulig kontinuitet i forhold til RP6 og kun forbedre/finjustere, hvor det under gennemførelsen af RP6 har vist sig nødvendigt at foretage ændringer. Hovedændringerne er (a) at fjerne de fleste af de forpligtelser, deltagerne har haft til at have betingelserne klar, før de indgår kontrakt med Europa-Kommissionen, og (b) fjerne de fleste af forpligtelserne til at indhente forudgående godkendelse fra Kommissionen til offentliggørelse, ejendomsoverførsel og indrømmelse af adgangsret til tredjeparter, når alle andre partnere er enige. Disse ændringer skulle give deltagerne mere smidige muligheder under gennemførelsen af projekterne. I definitionerne er der foretaget følgende ændringer: “baggrundsviden” erstatter “forud eksisterende knowhow” og indbefatter ikke længere viden, der er opnået sideløbende med, men uden for projektet; tilsvarende udskiftes “viden” med “forgrundsviden”. Muligheden for at udelukke baggrundsviden og fastlægge andre vilkår end de i deltagelsesreglerne fastsatte foreligger stadig, men på en langt smidigere måde, som lader deltagerne foretage tilpasninger, efterhånden som deres projekt skrider frem. Der indføres en standardordning for nyttiggørelse af resultater i de tilfælde, hvor de ejes i fællesskab, for at lette udnyttelsen af dem, når der ikke foreligger nogen klar aftale mellem parterne. Når en deltager ikke ønsker at beskytte viden, kan han tilbyde de andre deltagere at overtage ejendomsretten til den, før den tilbydes Kommissionen. Desuden bliver det muligt for en deltager at tilbyde en tredjepart eneret til adgang, hvis alle andre deltagere er enige om at give afkald på deres adgangsret.

Sammenhængen mellem formidlings- og publikationskravene er blevet bedre. Kommissionen skal ikke længere forhåndsorienteres om offentliggørelse af resultater.

Supplerende eller anderledes bestemmelser er med for særlige foranstaltninger, hvor der stilles særlige krav (f.eks. frontlinjeforskning, sikkerhedsforskning, forskning til fordel for særlige grupper osv.).

Andre foranstaltninger, der ikke er omhandlet i deltagelsesreglerne

Programudvalgene

Programudvalget vil få fuldstændig og rettidig oplysning om støttede projekter, men de spiller ikke længere nogen rolle i godkendelsen af det enkelte projekt, som de også fremgår af særprogramforslagene, som Kommissionen udsendte den 21.9.2005. Dermed bliver det ikke nødvendigt for Kommissionen at vedtage en beslutning om hver eneste projekt, der udvælges til støtte eller afvises (med alle de interne procedurer, dette indebærer), og det vil accelerere kontraktindgåelsen. Programudvalgene vil fortsat udfylde den vigtige funktion at gennemgå og godkende arbejdsprogrammerne og behandle andre større, strategiske spørgsmål, og de vil stadig blive holdt fuldt informerede om alle bedømmelsesprocesser og -resultater.

Helpdeske

Det må sikres, at alle berørte tjenestegrene i Kommissionen benytter ensartede fortolkninger, især af juridiske og økonomiske bestemmelser vedrørende projekter. Til en vis grad kan dette opnås ved hjælp af de kommissionsregler, der skal udarbejdes i henhold til deltagelsesreglerne. Men helpdeske og clearingcentraler bør sørge for, at budskaberne fra Kommissionen er sammenhængende og ensartede. IPR-helpdeskens arbejde vil blive videreført.

Kommunikation

Der vil blive gjort yderligere anstrengelser for at sikre, at oplysningerne er så klare og letforståelige som muligt. Antallet og størrelsen af dokumenter skal bringes ned og stabiliseres. Gentagelser og forskellige præsentationer af de samme oplysninger i forskellige dokumenter vil blive undgået.

2005/0277 (COD)

Forslag til

EUROPA-PARLAMENTETS OG RÅDETS FORORDNING

om regler for virksomheders, forskningscentres og universiteters deltagelse i foranstaltninger under syvende rammeprogram og for formidling af forskningsresultater (2007-2013) (EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 167, og artikel 172, stk. 2,

under henvisning til forslag fra Kommissionen[1],

under henvisning til udtalelse fra Det Europæiske Økonomiske og Sociale udvalg[2],

under henvisning til udtalelse fra Revisionsretten[3],

efter fremgangsmåden i traktatens artikel 251[4], og

ud fra følgende betragtninger:

(1) Syvende rammeprogram er vedtaget ved Europa-Parlamentets og Rådets afgørelse nr. […/…/EF] af […] om Det Europæiske Fællesskabs syvende rammeprogram for forskning, teknologisk udvikling og demonstration (2007-2013)[5]. Det påhviler Kommissionen at gennemføre rammeprogrammet og dets særprogrammer, herunder at forvalte de finansieringsmæssige aspekter af gennemførelsen.

(2) Syvende rammeprogram gennemføres under overholdelse af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[6], i det følgende “finansforordningen”, og forordning (EF, Euratom) nr. 2342/2002 af 23. december 2002 om gennemførelsesbestemmelser til finansforordningen[7], i det følgende “gennemførelsesbestemmelserne”.

(3) Syvende rammeprogram gennemføres desuden under overholdelse af statsstøttereglerne, særlig reglerne for statsstøtte til forskning og udvikling[8].

(4) Deltagelsesreglerne for virksomheder, forskningscentre og universiteter bør udgøre en sammenhængende og gennemsigtig ramme, der kan sikre, at syvende rammeprogram gennemføres effektivt og bliver let tilgængeligt for alle deltagere.

(5) Syvende rammeprogram bør fremme deltagelse fra Fællesskabets fjernområder og fra et bredt spektrum af virksomheder, forskningscentre og universiteter.

(6) For at sikre konsekvens og gennemsigtighed bør definitionen af mikrovirksomheder og små og mellemstore virksomheder i Kommissionens henstilling 2003/361/EF[9] finde anvendelse.

(7) Derfor bør ikke kun juridiske personer, der kan udøve rettigheder og påtage sig pligter, men også fysiske personer kunne deltage. Ved at lade fysiske personer deltage sikres det, at Fællesskabets projektfinansiering ikke kun tillader juridiske personer at bidrage til skabelsen og udviklingen af fremragende videnskabelige præstationer og kompetence; også små og mellemstore virksomheder, der ikke er juridiske personer, kan være med.

(8) Der må fastsættes minimumsbetingelser for deltagelse, både som en hovedregel og under hensyntagen til de særlige forhold, der gør sig gældende for indirekte aktioner under syvende rammeprogram. Der bør særlig fastsættes regler for antallet af deltagere og deres etableringssted.

(9) Enhver juridisk enhed bør kunne deltage, blot minimumsbetingelserne er opfyldt. Flere deltagere end det fastsatte minimum bør sikre, at den pågældende indirekte aktion gennemføres effektivt.

(10) Internationale organisationer, der arbejder på at udvikle forskningssamarbejdet i Europa og overvejende udgøres af medlemsstater eller associerede lande, bør tilskyndes til at deltage i syvende rammeprogram.

(11) I overensstemmelse med målene for internationalt samarbejde som beskrevet i traktatens artikel 164 og 170 bør også juridiske enheder, der er etableret i tredjelande, og internationale organisationer kunne deltage. Det bør dog i denne forbindelse forlanges, at deltagelsen er begrundet i, at den muliggør et øget bidrag til opfyldelsen af syvende rammeprograms mål.

(12) Med ovennævnte mål in mente må der fastsættes vilkår for fællesskabsfinansiering til deltagerne i indirekte aktioner.

(13) Udover det, der er fastsat i finansforordningen og dens gennemførelsesbestemmelser, må Kommissionen fastsætte yderligere regler og procedurer for indgivelse, bedømmelse og udvælgelse af samt støttetildeling til forslag. Der bør særlig fastsættes regler for anvendelsen af uafhængige eksperter.

(14) Udover det, der er fastsat i finansforordningen og dens gennemførelsesbestemmelser, bør Kommissionen desuden fastsætte yderligere regler og procedurer for vurderingen af deltagerne i indirekte aktioner under syvende rammeprogram med hensyn til deres juridiske status og økonomiske formåen.

(15) I denne forbindelse indeholder finansforordningen og dens gennemførelsesbestemmelser bl.a. forskrifter om beskyttelse af Fællesskabets finansielle interesser, bekæmpelse af svig og uregelmæssigheder, procedurer for inddrivelse af gæld til Kommissionen, udelukkelse fra kontraktforhandlinger og støttebevillingsprocedurer og lignende sanktioner samt revision og kontrol udført af Kommissionen og Revisionsretten, jf. traktatens artikel 248, stk. 2.

(16) De aftaler, der indgås om hver indirekte aktion, bør indeholde bestemmelser om overvågning og finanskontrol udøvet af Kommissionen eller dennes befuldmægtigede repræsentant, om revision foretaget af Revisionsretten og om kontrol på stedet udført af Det Europæiske Kontor for Bekæmpelse af Svig (OLAF) efter procedurerne i Rådets forordning nr. 2185/96.

(17) Kommissionen bør føre tilsyn med både de indirekte aktioner, der udføres under syvende rammeprogram, og syvende rammeprogram og dets særprogrammer.

(18) Reglerne om formidling af forskningsresultater bør sikre, at deltagerne, når det er relevant, beskytter den intellektuelle ejendom, der opstår under de indirekte aktioner, og nyttiggør og formidler resultaterne.

(19) Uden at krænke indehavernes ejendomsret til intellektuel ejendom bør disse regler tilrettelægges sådan, at de får adgang til viden, som de bidrager til projektet med, og til viden, der opstår af forskning, der udføres som led i projektet, i det omfang det er nødvendigt for at udføre forskningsarbejdet eller nyttiggøre den deraf opståede viden.

(20) Den pligt, som visse deltagere under sjette rammeprogram fik pålagt til at overtage det økonomiske ansvar for deres partnere i samme konsortium, gives der afkald på. Afhængigt af hvor stor risikoen er for, at gældsposter ikke kan inddrives, kan Kommissionen eventuelt tilbageholde en del af Fællesskabets finansieringsbidrag til dækning af gæld, der ikke tilbagebetales. De deltagere, der skulle have haft pligt til at dække andre deltageres økonomiske ansvar, vil således bidrage til den risikominimering, som Kommissionen foretager ved at tilbageholde et beløb, når den udbetaler støtte.

(21) Fællesskabets bidrag til et fællesforetagende eller en anden struktur, der er oprettet i medfør af traktatens artikel 171 eller 169, er ikke omfattet af denne forordning.

(22) I denne forordning overholdes de grundlæggende rettigheder og de principper, som bl.a. Den Europæiske Unions charter om grundlæggende rettigheder anerkender.

(23) Fællesskabet kan yde tilskud til Den Europæiske Investeringsbank (EIB) for at fremme privatsektorinvesteringer i støtteberettigede, store europæiske FTU-aktioner ved at øge bankens evne til at forvalte risici og således muliggøre for det første, at de mere risikobetonede EIB-udlån får et større omfang tilsammen, og for det andet, at der kan finansieres mere risikobetonede europæiske FTU-aktioner, end det ville have været muligt uden en sådan støtte fra Fællesskabet.

(24) Fællesskabet kan yde økonomisk støtte som fastsat i finansforordningen ved hjælp af bl.a.:

(a) offentlige indkøbs- eller tjenesteydelsesaftaler, hvor støtten ydes i form af en kontraktligt aftalt pris for varer eller tjenesteydelser, der udvælges efter indkaldelse af tilbud

(b) tilskud

(c) medlemsbidrag til organisationer

(d) honorarer til uafhængige eksperter, der er omfattet af artikel 17 i denne forordning -

UDSTEDT FØLGENDE FORORDNING:

Kapitel I Indledende bestemmelser

Artikel 1

Genstand

Denne forordning fastsætter regler for virksomheders, forskningscentres, universiteters og andre juridiske enheders deltagelse i foranstaltninger, der iværksættes af en eller flere deltagere ved hjælp af de finansieringsordninger, der fastsættes i bilag III, del (a) til afgørelse […/…] om syvende rammeprogram, herefter “indirekte aktioner”.

Den fastsætter endvidere i overensstemmelse med forordning (EF/Euratom) nr. 165/2002, herefter “finansforordningen”, og forordning (EF/Euratom) nr. 2342/2002, herefter “gennemførelsesbestemmelserne”, regler for Fællesskabets finansieringsbidrag til deltagere i indirekte aktioner under syvende rammeprogram.

For syvende rammeprograms forskningsresultater fastsætter denne forordning regler om offentliggørelse af forgrundsviden på alle andre egnede måder end dem, der følger af formaliteterne i forbindelse med beskyttelsen af den, herunder ved offentliggørelse af forgrundsviden i et hvilket som helst medie, herefter “formidling”.

Derudover fastsætter den regler om direkte eller indirekte udnyttelse af forgrundsviden til videre forskning udover den, der er omfattet af den pågældende indirekte aktion, til at udvikle, skabe og markedsføre et produkt eller en proces eller til at skabe og udbyde en tjeneste, herefter “nyttiggørelse”.

Hvad angår både forgrunds- og baggrundsviden, fastsætter denne forordning endelig regler om licenser og brugerrettigheder til licenser, herefter “adgangsret”.

Artikel 2

Definitioner

Foruden definitionerne i finansforordningen og gennemførelsesbestemmelserne gælder i denne forordning følgende definitioner:

(1) “forgrundsviden”: Resultater, herunder viden, der opstår under de indirekte aktioner, uanset om de kan beskyttes. Begrebet resultater omfatter også ophavsrettigheder, designrettigheder, patentrettigheder, plantesortsrettigheder og lignende former for beskyttelse.

(2) “baggrundsviden”: Viden, som er nødvendig for at gennemføre forskningen eller nyttiggøre resultaterne af den indirekte aktion, og som deltagerne besidder, før de tiltræder tilskudsaftalen, samt ophavsrettigheder eller andre intellektuelle ejendomsrettigheder til denne viden, når de har indgivet ansøgning om disse rettigheder, før de tiltræder tilskudsaftalen.

(3) “forskningsorganisation”: En almennyttig organisation, hvis hovedformål er at udføre videnskabelig eller teknisk forskning.

(4) “tredjeland”: En stat, der ikke er en medlemsstat.

(5) “associeret land”: Et tredjeland, der er part i en international aftale indgået med Fællesskabet, og som i henhold til eller på grundlag af denne aftale bidrager til finansieringen af en del af eller hele syvende rammeprogram.

(6) “international organisation”: En anden mellemstatslig organisation end Det Europæiske Fællesskab, der har folkeretlig status som retssubjekt, eller en særorganisation, som en sådan international organisation har oprettet.

(7) “international organisation af europæisk interesse”: En international organisation, hvor flertallet af medlemmerne er medlemsstater eller associerede lande, og hvis hovedformål er at bidrage til at styrke det videnskabelige og teknologiske samarbejde i Europa.

(8) “partnerland for internationalt samarbejde”: Et tredjeland, som Europa-Kommissionen i arbejdsprogrammerne kategoriserer som lavindkomstland eller mellemindkomstland i nedre eller øvre tranche.

(9) “offentligt organ”: En juridisk enhed, der er etableret som offentligt organ ifølge national ret, eller en international organisation.

(10) “smv’er”: mikrovirksomheder samt små og mellemstore virksomheder som defineret i henstilling 2003/361 i udgaven af 6. maj 2003.

(11) “arbejdsprogram”: En plan, som Kommissionen har vedtaget til gennemførelse af et særprogram, jf. afgørelse […/…], artikel 3.

(12) “finansieringsordninger”: De mekanismer for fællesskabsfinansiering af indirekte aktioner, der er fastlagt i afgørelse […/…], bilag III, del (a).

(13) “FTU-aktør”: En juridisk enhed, der udfører forskning og teknologisk udvikling for bestemte grupper som led i forskningsprojekter for disse grupper.

Artikel 3

Fortrolighed

Kommissionen og deltagerne behandler alle data, al viden og alle dokumenter, der meddeles dem som fortroligt materiale, fortroligt, jf. dog vilkårene i tilskudsaftalen, udnævnelsesbrevet eller kontrakten.

Kapitel IIDeltagelse

Afdeling 1Minimumsbetingelser

ARTIKEL 4

Generelle principper

1. Virksomheder, universiteter, forskningscentre og andre juridiske enheder, der er etableret i en medlemsstat, et associeret land eller et tredjeland, kan deltage i en indirekte aktion, hvis minimumsbetingelserne i dette kapitel er opfyldt, inklusive eventuelle betingelser, der er fastsat i medfør af artikel 12.

Deltagelsen skal dog medvirke til, at målene i traktatens artikel 163 og 164 opfyldes, når der er tale om en indirekte aktion, som omhandlet i artikel 5, stk. 1, artikel 7, 8 eller 9, hvor minimumsbetingelserne ikke omfatter deltagelse af en juridisk enhed, der er etableret i en medlemsstat.

Ved juridisk enhed forstås en fysisk person eller en efter etableringsstedets nationale ret, fællesskabsretten eller international ret oprettet juridisk person, der har status som retssubjekt og i eget navn kan udøve rettigheder og være pålagt pligter.

2. Når der henvises til etableringssted, forstås derved for fysiske personer sædvanlig bopæl.

3. Europa-Kommissionens Fælles Forskningscenter, herefter “FFC”, kan deltage i indirekte aktioner på lige fod med og med samme rettigheder og pligter som en juridisk enhed, der er etableret i en medlemsstat.

Artikel 5

Minimumsbetingelser

1. Der fastsættes følgende minimumsbetingelser for indirekte aktioner:

(a) Der skal deltage mindst tre juridiske enheder, der alle er etableret i hver sin medlemsstat eller associerede land.

(b) Alle de tre juridiske enheder skal være indbyrdes uafhængige, jf. artikel 6.

2. Hvis FFC, en international organisation af europæisk interesse eller en enhed, der er oprettet i henhold til fællesskabsretten, er en af deltagerne i en indirekte aktion, anses denne deltager med henblik på stk. 1, litra (a), for etableret i en anden medlemsstat end de andre deltagere i samme indirekte aktion.

Artikel 6

Uafhængighed

1. To juridiske enheder anses for indbyrdes uafhængige, når ingen af dem udøver direkte eller indirekte kontrol over den anden eller er underlagt den samme direkte eller indirekte kontrol som den anden.

2. Med henblik på stk. 1 kan kontrol bl.a. antage en af følgende former:

(a) direkte eller indirekte besiddelse af mere end 50 % af de udstedte kapitalandele i den pågældende juridiske enhed efter disses pålydende værdi eller stemmeflertallet af denne enheds aktionærer eller medejere

(b) direkte eller indirekte besiddelse, de facto eller de jure, af beslutningsmagten i den pågældende juridiske enhed.

3. Dog anses følgende forbindelser mellem juridiske enheder ikke i sig selv for at udgøre kontrollerende indflydelse:

(a) Det samme offentlige holdingselskab, den samme institutionelle investor eller det samme venturekapitalselskab besidder direkte eller indirekte over 50 % af de udstedte kapitalandele efter disses pålydende værdi eller stemmeflertallet blandt aktionærerne eller medejerne.

(b) Det samme offentlige organ ejer eller fører tilsyn med de pågældende juridiske enheder.

Artikel 7

Indirekte aktioner vedrørende partnerlande for internationalt samarbejde

For samarbejdsprojekter, hvor partnerlande for internationalt samarbejde i henhold til arbejdsprogrammet deltager på lige fod med medlemsstater eller associerede lande, gælder følgende minimumsbetingelser:

(a) Der skal deltage mindst fire juridiske enheder.

(b) To eller flere af de i litra (a) omhandlede juridiske enheder skal være etableret i lige så mange forskellige medlemsstater eller associerede lande.

(c) To eller flere af de i litra (a) omhandlede juridiske enheder skal være etableret i lige så mange forskellige partnerlande for internationalt samarbejde.

(d) Alle i litra (a) omhandlede juridiske enheder skal være indbyrdes uafhængige, jf. artikel 6.

Artikel 8

Samordnings- og støtteaktioner samt forskeres uddannelse og karriereudvikling

Minimumsbetingelsen for samordnings- og støtteaktioner og aktioner til støtte for forskeres uddannelse og karriereudvikling er, at der deltager én juridisk enhed.

Stk. 1 gælder ikke for aktioner, der har til formål at koordinere forskningsprojekter.

Artikel 9

Forskerinitierede projekter for “frontlinjeforskning”

Minimumsbetingelsen for indirekte aktioner til støtte for forskerinitierede projekter for “frontlinjeforskning”, der finansieres inden for rammerne af Det Europæiske Forskningsråd, er, at der deltager én juridisk enhed, der er etableret i en medlemsstat eller et associeret land.

Artikel 10

Enedeltager

Når minimumsbetingelserne for en indirekte aktion er opfyldt med et antal deltagere, der tilsammen udgør en juridisk enhed, kan denne være eneste deltager i en indirekte aktion, hvis den er etableret i en medlemsstat eller et associeret land.

Artikel 11

Internationale organisationer og juridiske enheder etableret i tredjelande

Når minimumsbetingelserne i dette kapitel og de yderligere betingelser, der måtte være fastsat i særprogrammerne eller de relevante arbejdsprogrammer, er opfyldt, kan derudover internationale organisationer og juridiske enheder, der er etableret i tredjelande, deltage i indirekte aktioner.

Artikel 12

Yderligere betingelser

Oven i minimumsbetingelserne i dette kapitel kan der i særprogrammerne eller arbejdsprogrammerne fastsættes yderligere betingelser for det mindste antal deltagere.

Samme sted kan der også, afhængigt af den indirekte aktions art og formål, fastsættes yderligere betingelser for deltagertype og i givet fald etableringssted.

Afdeling 2Procedurer

UNDERAFDELING 1 FORSLAGSINDKALDELSER

ARTIKEL 13

Forslagsindkaldelser

1. Kommissionen udsender indkaldelser af forslag til indirekte aktioner som foreskrevet i de relevante særprogrammer og arbejdsprogrammer.

Foruden den offentliggørelse, der foreskrives i gennemførelsesbestemmelserne, offentliggør Kommissionen forslagsindkaldelserne på syvende rammeprograms internetsider, via særlige informationskanaler og via de nationale kontaktpunkter, som medlemsstaterne og de associerede lande har oprettet.

2. I givet fald præciserer Kommissionen i forslagsindkaldelsen, at deltagerne ikke behøver indgå en konsortieaftale.

Artikel 14

Undtagelser

Kommissionen udsender ikke forslagsindkaldelser angående:

(a) samordnings- og støtteaktiviteter, der skal udføres af juridiske enheder, som er udpeget i særprogrammerne eller - hvor særprogrammerne i overensstemmelse med gennemførelsesbestemmelserne tillader, at arbejdsprogrammerne udpeger støttemodtagere - i arbejdsprogrammerne

(b) samordnings- og støtteaktiviteter, der består af en anskaffelse eller en tjenesteydelse, som er omfattet af finansforordningens bestemmelser om offentlige indkøb

(c) samordnings- og støtteaktiviteter i forbindelse med udnævnelse af uafhængige eksperter

(d) andre aktiviteter, når finansforordningen eller gennemførelsesbestemmelserne giver mulighed for det.

UNDERAFDELING 2BEDØMMELSE AF FORSLAGENE

Artikel 15

Bedømmelse, udvælgelse og støttetildeling

1. Kommissionen bedømmer alle forslag, der indgives på grundlag af en forslagsindkaldelse; bedømmelsen bygger på de bedømmelsesprincipper og de udvælgelses- og tildelingskriterier, der er fastsat i særprogrammet og arbejdsprogrammet.

Arbejdsprogrammet kan fastsætte særlige kriterier eller nærmere regler for anvendelsen af kriterierne.

2. Forslag, der strider mod grundlæggende etiske principper eller ikke opfylder betingelserne i særprogrammet, arbejdsprogrammet eller forslagsindkaldelsen, udvælges ikke. Sådanne forslag kan når som helst udelukkes fra bedømmelses-, udvælgelses- og tildelingsproceduren.

3. Forslag udvælges på grundlag af bedømmelsesresultaterne.

Artikel 16

Procedurer for indgivelse, bedømmelse, udvælgelse og støttetildeling

1. Kommissionen vedtager og offentliggør procedureregler for indgivelse af forslag, bedømmelse og tildeling. Herunder fastsætter den navnlig nærmere regler for tofaseproceduren for indgivelse af forslag og totrinsproceduren for bedømmelse af forslag.

2. Når forslagsindkaldelsen foreskriver, at forslag indgives i to faser, anmodes kun de forslagsstillere, hvis forslag opfylder bedømmelseskriterierne for første fase, om at indgive et komplet forslag i anden fase.

3. Når forslagsindkaldelsen foreskriver, at bedømmelsen foregår i to trin, går kun forslag, der godkendes i første trin, hvor det bedømmes efter et begrænset sæt kriterier, videre til fortsat bedømmelse.

4. Kommissionen vedtager og offentliggør regler, der skal sikre konsekvent kontrol af deltagerne i indirekte aktioner, hvad angår deres eksistens, juridiske status og økonomiske formåen.

Artikel 17

Udnævnelse af uafhængige eksperter

1. Kommissionen udnævner uafhængige eksperter, som bistår ved de nødvendige bedømmelser under syvende rammeprogram og dets særprogrammer.

I forbindelse med samordnings- og støtteaktiviteter som omhandlet i artikel 14, stk. 5, udnævner Kommissionen kun uafhængige eksperter, hvis den finder det hensigtsmæssigt.

2. Kriterierne for udvælgelse af uafhængige eksperter er, at de er i besiddelse af færdigheder og viden, der svarer til de opgaver, de skal løse.

Uafhængige eksperter findes og udvælges på grundlag af indkaldelser af ansøgninger fra enkeltpersoner og indkaldelser henvendt til national forskningsorganer, forskningsinstitutioner eller virksomheder med henblik på opstilling af lister af egnede kandidater.

Hvis Kommissionen finder det hensigtsmæssigt, kan den udvælge enhver person med de fornødne færdigheder uden for listerne.

Der træffes foranstaltninger for at sikre en rimelig kønsbalance, når der nedsættes grupper af uafhængige eksperter.

3. Når Kommissionen udnævner uafhængige eksperter, sikrer den sig, at disse ikke stilles over for interessekonflikter i forbindelse med de emner, de skal udtale sig om.

4. Kommissionen vedtager et standardudnævnelsesbrev, herefter “udnævnelsesbrev”, der indeholder en erklæring om, at der ingen interessekonflikt foreligger på det tidspunkt, hvor den uafhængige ekspert udnævnes, og at han forpligter sig til at informere Kommissionen, hvis der skulle opstå en interessekonflikt, mens han arbejder på en udtalelse eller i øvrigt udfører sine opgaver. Kommissionen udarbejder et udnævnelsesbrev, der regulerer forholdet mellem Fællesskabet og hver uafhængig ekspert.

5. Kommissionen offentliggør med jævne mellemrum en liste over de uafhængige eksperter, der har bistået den på hvert særprograms område.

Underafdeling 3Gennemførelse og tilskudsaftaler

ARTIKEL 18

Generelle bestemmelser

1. Deltagerne gennemfører den indirekte aktion og træffer alle nødvendige og rimelige foranstaltninger med henblik herpå. Deltagerne i samme indirekte aktion er over for Fællesskabet solidarisk ansvarlige for, at arbejdet gennemføres.

2. På grundlag af standardaftalen, jf. artikel 19, stk. 7, og under hensyntagen til den pågældende finansieringsordnings særlige kendetegn udarbejder Kommissionen en tilskudsaftale mellem Fællesskabet og deltagerne.

3. Deltagerne indgår ingen forpligtelser, der er uforenelige med tilskudsaftalen.

4. Hvis en deltager ikke opfylder sine forpligtelser, opfylder de andre deltagere tilskudsaftalen uden supplerende tilskud fra Fællesskabet, medmindre Kommissionen udtrykkeligt fritager dem for den forpligtelse.

5. Bliver det umuligt at gennemføre en indirekte aktion, eller gennemfører deltagerne den ikke, sørger Kommissionen for, at den afsluttes.

6. Deltagerne sørger for, at Kommissionen holdes underrettet om enhver begivenhed, der kunne påvirke den indirekte aktions gennemførelse eller Fællesskabets interesser.

Artikel 19

Generelle bestemmelser i tilskudsaftaler

1. En tilskudsaftale fastsætter deltagernes rettigheder og pligter over for Fællesskabet i overensstemmelse med afgørelse […/…], denne forordning, finansforordningen, gennemførelsesbestemmelserne og almindelige fællesskabsretslige principper.

På samme grundlag fastsætter den rettigheder og pligter for de juridiske enheder, der indtræder som nye deltagere i en igangværende indirekte aktion.

2. I givet fald fastsætter tilskudsaftalen, hvilken del af Fællesskabets finansieringsbidrag der vil bygge på godtgørelse af støtteberettigede omkostninger, og hvilken del der vil bygge på enhedstakster (f.eks. på grundlag af tabeller over enhedsomkostninger) eller faste beløb.

3. Det fastsættes i tilskudsaftalen, hvilke ændringer i konsortiets sammensætning der kræver forudgående offentliggørelse af en indkaldelse af ansøgninger.

4. Tilskudsaftalen foreskriver, at Kommissionen får forelagt periodiske aktivitetsrapporter, hvor der gøres status over gennemførelsen af den pågældende indirekte aktion.

5. Tilskudsaftalen kan eventuelt fastsætte, at Kommissionen skal underrettes på forhånd om påtænkte overdragelser af ejendomsret til forgrundsviden til en tredjepart.

6. Når deltagerne ifølge tilskudsaftalen skal udføre aktiviteter til fordel for tredjeparter, bekendtgør de dette over for en bred offentlighed og identificerer, bedømmer og udvælger tredjeparterne efter en gennemsigtig, retfærdig og upartisk fremgangsmåde. Hvis det foreskrives i arbejdsprogrammet, fastsættes der kriterier for udvælgelse af sådanne tredjeparter i tilskudsaftalen. Kommissionen forbeholder sig ret til at modsætte sig udvælgelsen af tredjeparter.

7. Kommissionen udarbejder en standardaftale for tilskud i overensstemmelse med denne forordning.

8. Standardtilskudsaftalen skal leve op til principperne i Det Europæiske Charter for Forskere og Adfærdskodeks for Ansættelse af Forskere[10]. Aftalen skal efter forholdene omhandle samspil med uddannelse på alle niveauer, vilje og evne til at fremme dialog og debat om videnskabelige spørgsmål og forskningsresultater med et bredt publikum, der rækker uden for forskerkredse, aktiviteter, der kan øge kvinders deltagelse og rolle i forskningen, og aktiviteter, der behandler samfundsmæssige og økonomiske aspekter af forskningen.

Artikel 20

Bestemmelser om adgangsret, nyttiggørelse og formidling

1. Tilskudsaftalen fastsætter deltagernes forpligtelser med hensyn til adgangsret, nyttiggørelse og formidling, i det omfang de ikke er fastsat i denne forordning.

Med dette formål foreskriver den, at der forelægges Kommissionen en plan for nyttiggørelse og formidling af forgrundsviden.

2. Tilskudsaftalen kan foreskrive, på hvilke betingelser deltagerne kan gøre indsigelse mod, at Kommissionens bemyndigede repræsentanter foretager en teknologisk revision af nyttiggørelsen og formidlingen af forgrundsviden.

Artikel 21

Bestemmelser om opsigelse

Det anføres i tilskudsaftalen, med hvilke grunde den kan opsiges helt eller delvis, navnlig manglende efterlevelse af denne forordning, manglende præstationer eller brud på aftalen; desuden specificeres følgerne af en deltagers manglende efterlevelse for de andre deltagere.

Artikel 22

Særlige bestemmelser

1. Tilskudsaftaler om indirekte aktioner til støtte for bestående forskningsinfrastruktur og i givet fald ny forskningsinfrastruktur kan indeholde særlige bestemmelser om fortrolighed, offentliggørelse, adgangsret og forpligtelser, der kunne berøre infrastrukturens brugere.

2. Tilskudsaftaler om indirekte aktioner til støtte for forskeres uddannelse og karriereudvikling kan indeholde særlige bestemmelser om fortrolighed, adgangsret og forpligtelser vedrørende de forskere, der drager fordel af aktionen.

3. Tilskudsaftaler om indirekte aktioner inden for sikkerheds- og rumforskning kan indeholde særlige bestemmelser om fortrolighed, klassificering af oplysninger, adgangsret, overdragelse af ejendomsret til forgrundsviden og nyttiggørelse af forgrundsviden.

4. Tilskudsaftaler om indirekte aktioner vedrørende andre sikkerhedsforhold end de i stk. 3 nævnte kan i givet fald også indeholde sådanne særlige bestemmelser.

Artikel 23

Undertegnelse og tiltrædelse

Tilskudsaftaler træder i kraft, når de er underskrevet af koordinatoren og Kommissionen.

De gælder for alle deltagere, der formelt har tiltrådt dem.

UNDERAFDELING 4 KONSORTIER

Artikel 24

Konsortieaftaler

Medmindre andet er bestemt i indkaldelsen af forslag, opretter alle juridiske enheder, der ønsker at deltage i en indirekte aktion, en aftale, i det følgende benævnt “konsortieaftale”, hvori følgende fastsættes:

(a) konsortiets interne organisation

(b) fordelingen af Fællesskabets finansieringsbidrag

(c) i givet fald supplerende regler om formidling og nyttiggørelse, herunder ordninger vedrørende intellektuel ejendomsret

(d) løsning af interne tvister.

Artikel 25

Koordinator

1. De juridiske enheder, der ønsker at deltage i en indirekte aktion, udpeger blandt deltagerne en, der som koordinator udfører følgende opgaver i overensstemmelse med denne forordning, finansforordningen, gennemførelsesbestemmelserne og tilskudsaftalen:

(a) sikrer, at de juridiske enheder, der er anført i tilskudsaftalen, iagttager de formaliteter, der er nødvendige for tiltrædelse af tilskudsaftalen, jf. tilskudsaftalens bestemmelser

(b) modtager Fællesskabets finansieringsbidrag og fordeler det

(c) fører fyldestgørende regnskab, opbevarer bilag og informerer i overensstemmelse med artikel 36 Kommissionen om, hvorledes Fællesskabets finansieringsbidrag er fordelt

(d) sørger for effektiv og korrekt kommunikation mellem deltagerne og Kommissionen.

2. Det skal fremgå af tilskudsaftalen, hvem der er koordinator.

Udpegning af en ny koordinator kræver skriftligt samtykke fra Kommissionen.

Artikel 26

Ændringer i et konsortium

1. Deltagerne i en indirekte aktion kan stille forslag om, at der optages en ny deltager eller at en deltager træder ud.

2. En juridisk enhed, der slutter sig til en igangværende aktion, skal tiltræde tilskudsaftalen.

3. Når det er fastsat i tilskudsaftalen, offentliggør konsortiet en indkaldelse og sikrer, at den formidles bredt via bestemte informationsmedier, herunder på syvende rammeprograms internetsider, ved annoncering i fagpressen eller i brochurer og gennem de nationale kontaktpunkter, medlemsstaterne og de associerede lande har oprettet med henblik på information og støtte.

Konsortiet bedømmer de indkomne ansøgninger på baggrund af de kriterier, der var bestemmende for den oprindelige aktion, med bistand fra uafhængige eksperter, som udpeges af konsortiet i overensstemmelse med principperne i artikel 15 og 17.

4. Konsortiet skal underrette Kommissionen om enhver ændring i sin sammensætning, og denne kan gøre indsigelse indtil 45 dage efter underretningen.

Ændringer i konsortiets sammensætning, som er knyttet til forslag om andre ændringer i tilskudsaftalen, som ikke hænger direkte sammen med ændringen i sammensætningen, kræver skriftligt samtykke fra Kommissionen.

UNDERAFDELING 5 TILSYN MED PROGRAMMER OG INDIREKTE AKTIONER OG INFORMATIONSFORMIDLING

Artikel 27

Tilsyn

Kommissionen fører tilsyn med gennemførelsen af indirekte aktioner på grundlag af de periodiske aktivitetsrapporter, der forelægges efter artikel 19, stk. 4.

Kommissionen fører især tilsyn med gennemførelse af den plan for nyttiggørelse og formidling af forgrundsviden, som er forelagt efter artikel 20, stk. 1, andet afsnit. Med dette for øje kan Kommissionen lade sig bistå af uafhængige eksperter, der udnævnes efter artikel 17.

Kommissionen fører tilsyn med syvende rammeprogram, dets særprogrammer og i relevante tilfælde tidligere rammeprogrammer, bistået af uafhængige eksperter, der udnævnes efter artikel 17. Derudover kan den nedsætte grupper af uafhængige eksperter, der udnævnes efter artikel 17, til at rådgive den om gennemførelsen af Fællesskabets forskningspolitik.

Artikel 28

Oplysninger, der skal stilles til rådighed

1. Kommissionen stiller efter anmodning sine relevante oplysninger om forgrundsviden, der hidrører fra arbejde, som er udført i forbindelse med en indirekte aktion, til rådighed for enhver medlemsstat eller ethvert associeret land, hvis følgende betingelser er opfyldt:

(a) oplysningerne har betydning for offentlige interesser

(b) deltagerne har ikke givet holdbare og tilstrækkelige grunde til, at de pågældende oplysninger bør tilbageholdes.

2. Tilrådighedsstillelse af oplysninger efter stk. 1 kan under ingen omstændigheder anses for at indebære, at der overdrages rettigheder eller pligter fra Kommissionen eller de øvrige deltagere til modtageren.

Modtageren skal dog behandle alle sådanne oplysninger som fortrolige, medmindre de bliver offentlige eller gøres offentligt tilgængelige af deltagerne eller de er meddelt til Kommissionen uden fortrolighedskrav.

Afdeling 3Finansieringsbidrag fra Fællesskabet

UNDERAFDELING 1 STØTTEBERETTIGEDE DELTAGERE OG TILSKUDSFORMER

Artikel 29

Støtteberettigede deltagere

1. Følgende juridiske enheder kan, når de deltager i en indirekte aktion, få finansieringsbidrag fra Fællesskabet:

(a) juridiske enheder, der er etableret i en medlemsstat eller et associeret land eller oprettet efter fællesskabsretten

(b) internationale organisationer af europæisk interesse

(c) juridiske enheder, der er etableret i et partnerland for internationalt samarbejde.

2. En deltagende international organisation, der ikke er en international organisation af europæisk interesse, og en juridisk enhed, der er etableret i et tredjeland, som ikke er et partnerland for internationalt samarbejde, kan Fællesskabet yde finansieringsbidrag til, hvis blot én af følgende betingelser er opfyldt:

(a) der i særprogrammerne eller det relevante arbejdsprogram er bestemmelser om mulighed for finansiering

(b) det er afgørende for gennemførelse af den indirekte aktion

(c) der er bestemmelser om denne form for finansiering i en bilateral aftale om videnskabeligt og teknologisk samarbejde eller i en anden ordning mellem Fællesskabet og det land, den juridiske enhed er etableret i.

Artikel 30

Tilskudsformer

1. Fællesskabets finansieringsbidrag til tilskud under del (a) i bilag III til syvende rammeprogram bygger på godtgørelse af støtteberettigede omkostninger.

Fællesskabets finansieringsbidrag kan dog ydes i form af enhedstakstfinansiering, f.eks. på grundlag af tabeller over enhedsomkostninger eller som fast beløb, eller en kombination af godtgørelse af støtteberettigede omkostninger og enhedstakster og faste beløb. Fællesskabets finansieringsbidrag kan også ydes i form af stipendier eller priser.

2. Fællesskabets finansieringsbidrag beregnes ud fra omkostningerne til aktionen som helhed, men baseres på de omkostninger, hver enkelt deltager indrapporterer.

Artikel 31

Godtgørelse af støtteberettigede omkostninger

1. Tilskud medfinansieres af deltagerne.

Når Fællesskabet yder finansieringsbidrag som godtgørelse for støtteberettigede omkostninger, må dette ikke resultere i overskud.

2. Indtægter bliver taget i betragtning ved udbetalingen af tilskuddet, når aktionen er gennemført.

3. Omkostninger ved gennemførelse af en indirekte aktion skal opfylde følgende betingelser for at være støtteberettigede:

(a) de skal være faktiske

(b) de skal være afholdt under aktionens gennemførelse; dog kan tilskudsaftalen fastsætte, at denne bestemmelse fraviges, for så vidt angår slutrapporter

(c) de skal være fastslået i overensstemmelse med deltagerens sædvanlige regnskabs- og administrationsprincipper og -praksis og anvendt med det ene formål at nå aktionens mål og forventede resultater på en måde, der er opfylder principperne om sparsommelighed, produktivitet og effektivitet

(d) de skal være opført i deltagerens regnskaber og betalt, og hvis tredjeparter bidrager, skal de være opført i tredjeparternes regnskaber

(e) der skal være fratrukket ikke-støtteberettigede omkostninger, herunder identificerbare indirekte skatter som f.eks. moms, afgifter, debetrenter, hensættelser til dækning af eventuelle fremtidige tab eller forpligtelser, valutatab, omkostninger i forbindelse med kapitalforrentning, omkostninger, der er anmeldt, afholdt eller godtgjort som led i et andet fællesskabsprojekt, gæld og gældsomkostninger, uforholdsmæssigt store eller letsindigt afholdte udgifter og alle andre omkostninger, der ikke opfylder betingelserne i litra (a) til (d).

I litra (a) kan der anvendes gennemsnitspersonaleudgifter, hvis de er i overensstemmelse med deltagerens sædvanlige regnskabs- og administrationsprincipper og –praksis og ikke afviger væsentligt fra de faktiske omkostninger.

Artikel 32

Direkte og indirekte omkostninger, der er støtteberettigede

1. Støtteberettigede omkostninger udgøres af omkostninger, der kan henføres direkte til aktionen, i det følgende benævnt “direkte, støtteberettigede omkostninger”, og omkostninger, der ikke kan henføres direkte til aktionen, men som er afholdt i umiddelbar forbindelse med direkte, støtteberettigede omkostninger, der henføres til aktionen, i det følgende benævnt “indirekte, støtteberettigede omkostninger”.

2. Til dækning af indirekte, støtteberettigede omkostninger kan en deltager vælge en enhedstakst relateret til deltagerens samlede direkte, støtteberettigede omkostninger minus direkte, støtteberettigede omkostninger til underentrepriser.

3. Der kan i tilskudsaftalen fastsættes en procentdel, som godtgørelse af indirekte, støtteberettigede omkostninger højst kan udgøre af de direkte, støtteberettigede omkostninger minus direkte, støtteberettigede omkostninger til underentrepriser; det er især tilfældet for samordnings- og støtteaktioner og visse aktioner til støtte for forskeres uddannelse og karriereudvikling.

Artikel 33

Maksimalt finansieringsbidrag

1. Fællesskabets finansieringsbidrag til forskning og teknologisk udvikling kan beløbe sig til højst 50 % af de samlede støtteberettigede omkostninger.

Dog kan det for offentlige organer, sekundære og tertiære uddannelsesinstitutioner, forskningsorganisationer og små og mellemstore virksomheder beløbe sig til højst 75 % af de samlede støtteberettigede omkostninger.

2. Fællesskabets finansieringsbidrag til demonstration kan beløbe sig til højst 50 % af de samlede støtteberettigede omkostninger.

3. Fællesskabets finansieringsbidrag til aktiviteter, der understøttes af aktioner for frontlinjeforskning, samordnings- og støtteaktioner og aktioner til støtte for forskeres uddannelse og karriereudvikling, kan beløbe sig til 100 % af de samlede støtteberettigede omkostninger.

4. Fællesskabets finansieringsbidrag til ledelse og revisionserklæringer samt andre aktiviteter, der ikke er omfattet af stk. 1-3, kan beløbe sig til 100 % af de samlede støtteberettigede omkostninger.

De andre aktiviteter, der er omhandlet i første afsnit, kan eksempelvis bestå i uddannelse inden for aktioner, der ikke er omfattet af finansieringsordningen til støtte for forskeres uddannelse og karriereudvikling, samt koordinering, netsamarbejde og formidling.

5. Ved anvendelse af stk. 1-4 lægges de støtteberettigede omkostninger minus indtægter til grund, når Fællesskabets finansieringsbidrag beregnes.

6. Stk. 1-5 finder anvendelse på indirekte aktioner, hvor enhedstakstfinansiering eller finansiering med faste beløb anvendes for hele aktionen.

Artikel 34

Rapportering og revision af støtteberettigede omkostninger

1. Der forelægges periodisk rapporter for Kommissionen om støtteberettigede omkostninger, renteindtægter som følge af forhåndsudbetalinger og indtægter i forbindelse med den pågældende indirekte aktion, i de relevante tilfælde ledsaget af en revisionserklæring, i overensstemmelse med finansforordningen og gennemførelsesbestemmelserne.

Eventuel medfinansiering af den pågældende aktion skal rapporteres og attesteres ved aktionens afslutning.

2. Når der er tale om offentlige organer, forskningsorganisationer og sekundære og tertiære uddannelsesinstitutioner, kan den i stk. 1 krævede revisionserklæring udstedes af en kompetent embedsmand.

Artikel 35

Ekspertisenet

1. Medmindre andet er fastsat i arbejdsprogrammet, bidrager Fællesskabet til finansiering af ekspertisenet med et fast beløb, der beregnes ud fra, hvor mange forskere der skal indgå i ekspertisenettet, og hvor længe aktionen varer.

2. Enheden for faste beløb, der ydes i henhold til stk. 1, er 23 500 EUR pr. år pr. forsker.

Kommissionen justerer beløbet i overensstemmelse med finansforordningen og gennemførelsesbestemmelserne.

3. Det fastsættes i arbejdsprogrammet, hvor mange deltagere og, når det er relevant, hvor mange forskere der kan indgå i beregningsgrundlaget for det maksimale faste beløb i stk. 1. Dog kan der være flere deltagere end det maksimale antal, der ligger til grund for fastsættelse af finansieringsbidraget.

4. De faste beløb i stk. 1 udbetales periodisk i trancher.

De periodiske trancher udbetales, efterhånden som det fælles aktivitetsprogram gennemføres, idet integrationen af forskningsressourcer og forskningskapacitet måles ud fra resultatindikatorer, der efter forhandling med konsortiet er fastsat i tilskudsaftalen.

Underafdeling 2Udbetaling, fordeling, inddrivelse og garanti

Artikel 36

Udbetaling og fordeling

1. Fællesskabets finansieringstilskud udbetales til deltagerne via koordinatoren.

2. Koordinatoren opbevarer bilag, således at det til enhver tid kan fastslås, hvor stor en andel af fællesskabsmidlerne hver enkelt deltager har modtaget.

Koordinatoren forelægger Kommissionen disse oplysninger på anmodning.

Artikel 37

Inddrivelse

Kommissionen kan vedtage en inddrivelsesbeslutning i overensstemmelse med finansforordningen.

Artikel 38

Tilbageholdelse af beløb

1. Afhængigt af risikoen for, at Fællesskabets udestående beløb ikke kan inddrives, kan Kommissionen tilbageholde en lille procentdel af Fællesskabets finansieringsbidrag til de enkelte deltagere i en indirekte aktion for at have dækning for skyldige beløb, som misligholdende deltagere i indirekte aktioner ikke indfrier.

2. Stk. 1 gælder ikke for:

(a) offentlige organer, juridiske enheder, hvis deltagelse i den indirekte aktion garanteres af en medlemsstat eller et associeret land, og sekundære og tertiære uddannelsesinstitutioner

(b) deltagere i aktioner til støtte for forskeres uddannelse og karriereudvikling, frontlinjeforskning og aktioner til fordel for særlige grupper bortset fra aktioner til fordel for smv’er.

De to typer deltagere, der er omhandlet i litra (a) og (b), hæfter hver for sig for deres egen gæld.

3. De tilbageholdte beløb udgør indtægter for syvende rammeprogram, jf. artikel 18, stk. 2, i finansforordningen.

4. Ved rammeprogrammets afslutning vurderes det, hvor store beløb der kræves til dækning af udestående fordringer. Overskydende beløb føres tilbage til rammeprogrammet og udgør formålsbestemte indtægter.

Kapitel III Formidling, nyttiggørelse og adgangsret

AFDELING 1 FORGRUNDSVIDEN

UNDERAFDELING 1 EJENDOMSRET

Artikel 39

Ejendomsret til forgrundsviden

1. Fællesskabet har ejendomsretten til forgrundsviden i følgende tilfælde:

(a) samordnings- og støtteaktioner, der består af en anskaffelse eller en tjenesteydelse, som er omfattet af reglerne for offentlige indkøb i finansforordningen

(b) samordnings- og støtteaktioner, der implicerer uafhængige eksperter.

2. Forgrundsviden, der hidrører fra arbejde udført som led i andre indirekte aktioner end de i stk. 1 omhandlede, tilhører de deltagere, som har udført det arbejde, der har skabt den pågældende forgrundsviden.

3. Hvis ansatte eller andet personale, der arbejder for en deltager, kan gøre krav på rettigheder til forgrundsviden, sørger deltageren for, at disse rettigheder kan udøves på en måde, der er forenelig med deltagerens forpligtelser i medfør af tilskudsaftalen.

Artikel 40

Fælles ejendomsret til forgrundsviden

1. Hvis forgrundsviden er et resultat af flere deltageres fælles arbejde og deres respektive andel i arbejdet ikke kan fastslås, ejes denne viden af disse deltagere i fællesskab.

2. Hvis der ikke er indgået en aftale om fælles ejendomsret med bestemmelser om, hvordan den fælles ejendomsret skal fordeles og forvaltes, har hver af medejerne ret til at udstede ikke-eksklusive licenser til tredjeparter uden ret til at give underlicenser, under følgende forudsætninger:

(a) forudgående meddelelse til de andre medejere

(b) en rimelig kompensation til de andre medejere.

Artikel 41

Særlige gruppers ejendomsret til forgrundsviden

Aktioner til fordel for særlige grupper er ikke omfattet af artikel 39, stk. 2, og artikel 40, stk. 1. I disse tilfælde ejes forgrundsviden i fællesskab af deltagerne i den særlige gruppe, der drager nytte af aktionen, medmindre deltagerne aftaler andet.

Hvis ejerne af denne forgrundsviden ikke er medlemmer af gruppen, sikrer de, at gruppen får alle de rettigheder til den pågældende forgrundsviden, der er nødvendige for at nyttiggøre og formidle den som fastsat i det tekniske bilag til tilskudsaftalen.

Artikel 42

Overdragelse af forgrundsviden

1. En deltager, der overdrager ejendomsretten til forgrundsviden, overdrager samtidig til rettighedsmodtageren sine forpligtelser i tilskudsaftalen, navnlig med hensyn til indrømmelse af adgangsret og formidling og nyttiggørelse af denne viden.

2. Når deltageren har pligt til at overdrage adgangsret, skal de andre deltagere i samme aktion have forudgående meddelelse herom og tilstrækkelige oplysninger om den nye ejer af denne forgrundsviden til, at de kan udøve deres adgangsret i henhold til tilskudsaftalen, med forbehold af eventuelle fortrolighedsbestemmelser.

De andre deltagere kan dog ved skriftlig aftale give afkald på deres ret til individuel forudgående meddelelse om overdragelse af ejendomsret fra en deltager til en nærmere bestemt tredjepart.

3. Når der er givet meddelelse som anført i stk. 2, første afsnit, kan de andre deltagere modsætte sig enhver form for overdragelse af ejendomsret med den begrundelse, at det skader deres adgangsret.

Kan de andre deltagere påvise, at deres rettigheder vil lide skade, kan den påtænkte overdragelse først finde sted, når der er opnået enighed mellem de berørte parter.

4. Tilskudsaftalen kan eventuelt fastsætte, at også Kommissionen skal underrettes på forhånd om påtænkt overdragelse af ejendomsret til en tredjepart.

Artikel 43

Beskyttelse af europæisk konkurrenceevne og etiske principper

Kommissionen kan modsætte sig, at der til en juridisk enhed, der er etableret i et tredjeland, som ikke er associeret med syvende rammeprogram, overdrages ejendomsret til forgrundsviden eller udstedes eksklusivlicens til forgrundsviden, hvis dette efter Kommissionens opfattelse ikke er i overensstemmelse med interessen i at udvikle den europæiske økonomis konkurrenceevne eller er uforeneligt med etiske principper.

I disse tilfælde kan overdragelsen af ejendomsret og udstedelsen af eksklusivlicens først finde sted, når der er truffet sikkerhedsforanstaltninger til Kommissionens tilfredshed.

UNDERAFDELING 2 BESKYTTELSE, OFFENTLIGGØRELSE, FORMIDLING OG NYTTIGGØRELSE

Artikel 44

Beskyttelse af forgrundsviden

1. Hvis forgrundsviden kan anvendes erhvervsmæssigt, skal dens ejer sikre, at den beskyttes tilstrækkeligt og effektivt i overensstemmelse med gældende retsbestemmelser og under behørig hensyntagen til de berettigede interesser, især kommercielle interesser, som deltagerne i den pågældende indirekte aktion har.

Når en deltager påberåber sig berettigede interesser, må han i hvert enkelt tilfælde påvise, at han ville få påført uforholdsmæssig stor skade.

2. Hvis en ejer af forgrundsviden ikke beskytter forgrundsviden, han ejer, og ikke overdrager den til andre deltagere efter artikel 42, stk. 1 og 2, må ingen formidling finde sted uden forudgående underretning af Kommissionen.

I så fald kan Kommissionen med den pågældende deltagers samtykke overtage ejendomsretten til denne forgrundsviden og træffe foranstaltninger til, at den bliver beskyttet forsvarligt. Den pågældende deltager kan kun afvise dette, hvis han kan påvise, at det vil påføre hans berettigede interesser uforholdsmæssig stor skade.

Artikel 45

Erklæring om økonomisk støtte fra Fællesskabet

Alle publikationer, alle patentansøgninger, der indgives af eller på vegne af en deltager, og enhver anden videnformidling vedrørende forgrundsviden skal indeholde en erklæring om, at den pågældende forgrundsviden er blevet til med økonomisk støtte fra Fællesskabet.

Erklæringens udformning fastsættes i tilskudsaftalen.

Artikel 46

Nyttiggørelse og formidling

1. Deltagerne skal nyttiggøre forgrundsviden, som de ejer, eller sørge for, at den bliver nyttiggjort.

2. Hver deltager skal sikre, at forgrundsviden, som han har ejendomsret til, formidles så hurtigt som muligt. Sker det ikke, kan Kommissionen formidle denne forgrundsviden.

3. Formidlingsaktiviteten må ikke krænke intellektuelle ejendomsrettigheder, fortroligheden og forgrundsvidenejerens berettigede interesser.

4. De andre berørte deltagere skal have forudgående meddelelse om enhver formidlingsaktivitet.

De andre deltagere kan, når de har modtaget meddelelsen, gøre indsigelse, hvis de finder, at deres berettigede interesser kan blive påført uforholdsmæssig stor skade. I så fald må formidlingsaktiviteten først finde sted, når der er taget passende skridt til at beskytte disse berettigede interesser.

Artikel 47

Formidling i forbindelse med frontlinjeforskning

Hvad angår frontlinjeforskning, tager deltagerne tager skridt til at sikre formidling af forgrundsviden under hensyntagen til nødvendigheden af at beskytte intellektuelle ejendomsrettigheder, til udbyttet ved hurtig formidling, til fortroligheden og til deltagernes berettigede interesser.

AFDELING 2 ADGANGSRET TIL BAGGRUNDS- OG FORGRUNDSVIDEN

Artikel 48

Baggrundsviden, der er omfattet

Deltagerne kan afgrænse den baggrundsviden, der er brug for til den indirekte aktion, og udelukke bestemte dele af denne baggrundsviden, hvis det er hensigtsmæssigt.

Artikel 49

Principper

1. Ansøgninger om adgangsret skal indgives skriftligt.

2. Adgangsret indebærer ikke ret til at give underlicenser, medmindre ejeren af den pågældende forgrunds- eller baggrundsviden har givet sit samtykke.

3. Der kan gives eksklusivlicenser til forgrunds- eller baggrundsviden, hvis alle de andre deltagere skriftligt giver afkald på deres adgangsret til den.

4. I aftaler, der giver deltagere eller tredjeparter adgangsret til forgrunds- eller baggrundsviden, skal det sikres, at andre deltageres potentielle adgangsret ikke indskrænkes, jf. dog stk. 3.

5. Deltagere i samme aktion underretter hurtigst muligt hinanden om eventuelle begrænsninger i indrømmelsen af adgangsret til baggrundsviden og om andre begrænsninger, som kan påvirke indrømmelsen af adgangsret væsentligt.

6. En deltagers pligt til at give de andre deltagere i samme indirekte aktion adgangsret ifølge bestemmelserne i tilskudsaftalen indskrænkes ikke af, at dennes deltagelse i aktionen ophører.

Artikel 50

Adgangsret med henblik på gennemførelse af indirekte aktioner

1. Der gives deltagere i samme indirekte aktion adgangsret til forgrundsviden, der er nødvendig for, at de kan udføre deres eget arbejde i den indirekte aktion.

Denne adgangsret gives royaltyfrit.

2. Der gives deltagere i samme indirekte aktion adgangsret til baggrundsviden, der er nødvendig for, at de kan udføre deres eget arbejde i den indirekte aktion, hvis den pågældende deltager har ret til at give sådan adgangsret.

Denne adgangsret gives royaltyfrit, medmindre alle deltagerne har aftalt andet før deres tiltrædelse af tilskudsaftalen.

FTU-aktører giver dog royaltyfri adgangsret til baggrundsviden.

Artikel 51

Adgangsret med henblik på nyttiggørelse

1. Der gives deltagere i samme indirekte aktion adgangsret til forgrundsviden, der er nødvendig for, at de kan nyttiggøre deres egen forgrundsviden.

Denne adgangsret gives enten på rimelige vilkår eller royaltyfrit.

2. Der gives deltagere i samme indirekte aktion adgangsret til baggrundsviden, der er nødvendig for, at de kan nyttiggøre deres egen forgrundsviden, hvis den pågældende deltager har ret til at give sådan adgangsret.

Denne adgangsret gives enten på rimelige vilkår eller royaltyfrit.

3. Anmodninger om adgangsret efter stk. 1 og 2 kan fremsættes i indtil et år efter et af følgende tidspunkter:

(a) når den indirekte aktion er afsluttet

(b) når ejeren af den pågældende baggrunds- eller forgrundsviden ophører med at deltage.

Deltagerne kan fastsætte en anden tidsgrænse.

4. En FTU-aktør får, hvis alle ejerne samtykker, adgangsret til forgrundsviden på bestemte rimelige vilkår med det formål at udføre yderligere forskning.

5. FTU-aktører giver royaltyfri adgangsret til baggrundsviden, der er nødvendig for, at forgrundsviden, der er blevet til under den indirekte aktion, kan nyttiggøres.

Artikel 52

Supplerende bestemmelser om adgangsret under aktioner for frontlinjeforskning og aktioner til fordel for særlige grupper

1. Uanset bestemmelserne i artikel 50 og 51 er der under aktioner for frontlinjeforskning royaltyfri adgangsret til forgrunds- og baggrundsviden med henblik på implementering og nyttiggørelse.

2. Når den særlige gruppe, der drager nytte af en aktion, repræsenteres af en juridisk enhed, der deltager i aktionen på gruppens vegne, har denne juridiske enhed ret til at udstede underlicenser på enhver adgangsret, som den har fået tildelt, til de af gruppens medlemmer, der er etableret i en medlemsstat eller et associeret land.

Kapitel IVDen Europæiske Investeringsbank

Artikel 53

1. Fællesskabet kan yde tilskud til Den Europæiske Investeringsbank (EIB) som sikkerhed for lån, som EIB yder til støtte for forskningsmålene i syvende rammeprogram (finansieringsfaciliteten for risikodeling).

2. EIB yder sådanne lån efter principperne om rimelighed, gennemskuelighed, uvildighed og ligebehandling.

3. Kommissionen har på betingelser, der er fastsat i tilskudsaftalen i overensstemmelse med arbejdsprogrammerne, ret til at gøre indsigelse mod anvendelse af finansieringsfaciliteten for risikodeling til visse lån.

Kapitel V Afsluttende bestemmelser

Artikel 54

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Europa-Parlamentets vegne På Rådets vegne

Formand Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] Udtalelse fra Europa-Parlamentet fra april 2005 og Rådets afgørelse af […].

[5] EUT C […] af […], s. […].

[6] EFT L 248, 16.9.2002, s. 1.

[7] EFT L 357 af 31.12.2002, s. 1, senest ændret ved Kommissionens forordning (EF) nr. 1261/2005 (EUT L 201 af 24.8.2004, s. 3).

[8] Gældende regler i: EF-rammebestemmelser for statsstøtte til forskning og udvikling,EFT C 45 af 17.2.1996, s. 5.

[9] EUT L 124 af 20.5.2003, s. 36.

[10] EUT L 75 af 22.3.2005, s. 67.